Christoffer Aagaard Melson (V), 2025-12-09:
Tak for det.
At få børn og skabe sig en familie er for de fleste noget af det allervigtigste her i livet; det er noget af det, der giver den allerstørste glæde, og det er noget af det, der giver livet allermest mening.
Desværre er det for stadig flere ikke en selvfølge.
Flere og flere par oplever ufrivillig barnløshed, hvor de på trods af et brændende ønske om at blive forældre ikke lykkes med det.
Det er en alvorlig udvikling, som vi bliver nødt til at tage seriøst og gøre alt, hvad vi kan, for de borgere, der står i den ulykkelige situation, og derfor skylder vi også at rydde op i uhensigtsmæssige hindringer, der står i vejen for familier, der gerne vil have børn.
Derfor er jeg også glad og taknemlig for, at der med det her borgerforslag igen bliver sat fokus på den her vigtige dagsorden.
Heldigvis betyder bedre og bedre fertilitetsbehandling nemlig, at vi har muligheden for at give flere glæden ved at blive forældre.
Vi har faktisk allerede i den her folketingsperiode vedtaget flere initiativer for netop at bekæmpe ufrivillig barnløshed og hjælpe de par, der står i den her situation.
Det er initiativer, som vi er stolte af i Venstre.
Dog må vi ikke stille os tilfredse med det, og vi skal som sagt hele tiden kigge på, om der er andre barrierer, som vi kan fjerne, og hvor teknologien gør det nødvendigt, at vi får opdateret vores lovgivning, så de her forældre kan få deres ønsker om stifte familie opfyldt.
Det gælder selvfølgelig også dem, som får deres barn ved hjælp af en altruistisk surrugatmor, som det ikke så mundret hedder.
Ved at give dem adgang gør vi det lettere for både de kommende forældre og den kvinde, som frivilligt har besluttet sig for at ville hjælpe f.eks. en pårørende, der på grund af sygdom ikke har fået mulighed for selv at bære barnet.
De vil undgå den rejse, som de hidtil har været tvunget til at foretage, hvor de f.eks. på bekostelig vis har skullet tage til USA for at få hjælp til at gennemføre den her graviditet.
Det er det, vi gerne vil kigge på og få ændret, så de fremover har mulighed for at få hjælp i Danmark.
Det synes jeg vi skylder familierne og de kvinder, der af deres hjertes gode vilje ønsker at hjælpe andre med at opnå deres drøm, heriblandt en af forslagsstillerne til borgerforslaget.
Vi har jo som tidligere nævnt haft besøg af nogle af dem i Sundhedsudvalget.
Det har gjort stort indtryk at høre deres personlige beretninger om alt det, som deres kære har været igennem for at opfylde drømmen om at få børn.
Det bøvl og de problemer, både juridisk og i forhold til at få hjælp i det danske sundhedsvæsen, som de her kvinder har stået over for, skal vi have gjort noget ved.
Der er også i etiske dilemmaer i forhold til spørgsmålet om altruistisk surrugati.
Det skal vi være åbne omkring, og derfor er det også vigtigt, at vi har en grundig proces og etablerer de rette juridiske rammer.
Her vil jeg jo så igen understrege, at det naturligvis kun gælder i forhold til frivillige aftaler mellem parterne, at vi skal gå ind og skabe de her rammer.
Kun ved, at vi understreger det, undgår vi at surrogatgraviditeter foretages af økonomiske årsager; det har vi set eksempler på i andre lande kan have meget stor social slagside.
Derudover skal der være styr på de sundhedsfaglige aspekter, inden vi ændrer lovgivningen på området.
Jeg glæder mig til, at vi går i gang med drøftelserne i det nye år, og jeg håber selvfølgelig også på, at der er et bredt flertal i Folketinget, der vil kaste sig ind i den vigtige debat med en masse vigtige balancer, som vi skal have lagt fast sammen.
Tak for ordet – vi kan bakke op om, at vi skal have fundet de rette rammer for det her fremadrettet.